C 94/16

Publicarea unei comunicări privind aprobarea unei modificări standard a caietului de sarcini al unei denumiri din sectorul vitivinicol, menționată la articolul 17 alineatele (2) și (3) din Regulamentul delegat (UE) 2019/33 al Comisiei

(2020/C 94/04)

Prezenta comunicare este publicată în conformitate cu articolul 17 alineatul (5) din Regulamentul delegat (UE) 2019/33 al Comisiei (1).

COMUNICARE PRIVIND APROBAREA UNEI MODIFICĂRI STANDARD

„Touraine”

Număr de referință PDO-FR-A0501-AM01

Data comunicării: 19 decembrie 2019

DESCRIEREA ȘI MOTIVELE MODIFICĂRII APROBATE

1. Arealul geografic

Arealul geografic a fost revizuit pentru a se ține seama de fuzionările de comune survenite în arealul geografic al denumirii, și anume eliminarea și adăugarea unei comune.

Punctul 6 din documentul unic se modifică în consecință.

2. Arealul parcelat delimitat

La capitolul 1 secțiunea IV punctul 2 din caietul de sarcini, după cuvintele „9 iunie 2010” se adaugă cuvintele „și 14 iunie 2018”.

Scopul acestei modificări este de a adăuga data la care autoritatea națională competentă a aprobat o modificare a arealului parcelat delimitat în cadrul arealului geografic de producție. Delimitarea parcelelor constă în identificarea, în cadrul arealului geografic de producție, a parcelelor propice pentru obținerea produsului cu denumire de origine protejată în cauză.

Documentul unic nu este afectat de această modificare.

3. Zona situată în imediata vecinătate

Zona situată în imediata vecinătate a fost revizuită pentru a se ține seama de fuzionările de comune survenite în arealul geografic al denumirii, și anume eliminarea unei comune.

Punctul 9 din documentul unic se modifică în consecință.

4. Soiurile de viță-de-vie

În ceea ce privește denumirea geografică complementară „Amboise”, pentru vinurile roșii, au fost eliminate soiurile Cabernet Franc, Cabernet Sauvignon și Gamay.

Această modificare are drept rezultat faptul că soiul de viță-de-vie Côt este de acum singurul soi posibil pentru vinurile roșii. Această modificare a fost solicitată deoarece Côt este un soi de viță-de-vie istoric al regiunii și pentru că din acesta se obțin în arealul în cauză produse de o calitate mai ridicată.

În ceea ce privește denumirea geografică complementară „Amboise”, pentru vinurile roze, au fost eliminate soiurile Cabernet Franc și Cabernet Sauvignon.

Documentul unic nu este afectat de această modificare.

5. Ponderea soiurilor de viță-de-vie în exploatație

În ceea ce privește denumirea geografică complementară „Amboise”, datorită eliminării anumitor soiuri de viță-de-vie pentru vinurile roșii și vinurile roze, normele privind ponderea în exploatație au fost revizuite.

Documentul unic nu este afectat de această modificare.

6. Distanța dintre rânduri

Pentru denumirea geografică complementară „Amboise”, distanța dintre rânduri este modificată de la minimum 1 m la minimum 0,90 m.

Documentul unic nu este afectat de această modificare.

7. Tăiere

Pentru denumirea geografică complementară „Amboise”, normele de tăiere, care erau diferite în funcție de soiul de viță-de-vie, sunt simplificate după cum urmează:

„Cu cel mult 11 ochi pe butuc:

— fie prin tăiere Guyot simplă, cu unul sau două brațe purtând o singură coardă de rod;

— fie prin tăiere scurtă (Gobelet, conducere în evantai sau în «cordon de Royat»), lăsându-se maximum 3 ochi per cep de rod;

Indiferent de metoda de tăiere, numărul de lăstari cu rod din an pe butuc este mai mic sau egal cu 11.”

Documentul unic nu este afectat de această modificare.

8. Spaliere

Dispozițiile specifice privind spalierea se elimină pentru denumirea geografică complementară „Amboise”.

Documentul unic nu este afectat de această modificare.

9. Conținutul de zahăr al strugurilor

Pentru denumirea geografică complementară „Amboise”, conținutul de zahăr a fost mărit pentru a garanta o calitate superioară a strugurilor:

Conținutul minim de zahăr al strugurilor (g/litru de must)

Vinuri albe seci 179 Vinuri albe demiseci, demidulci și dulci 212 Vinuri roze 179 Vinuri roșii 189

Tăria alcoolică naturală minimă în volume

Vinuri albe seci 11% Vinuri albe demiseci, demidulci și dulci 13% Vinuri roze 11% Vinuri roșii 11%

Documentul unic nu este afectat de această modificare.

10. Producția și randamentul maxim

Pentru denumirea geografică complementară „Amboise”, producția este redusă de la 55 la 52 de hectolitri pe hectar pentru vinurile albe.

Pentru denumirea geografică complementară „Amboise”, randamentul maxim scade de la 63 la 60 de hectolitri pe hectar pentru vinurile roșii și albe și de la 67 la 60 de hectolitri pe hectar pentru vinurile roze.

Documentul unic nu este afectat de această modificare.

11. Pierderea dreptului de a utiliza denumirea

În ceea ce privește denumirea geografică complementară „Amboise”, pierderea dreptului de a utiliza denumirea de origine protejată se produce de la 65 de hectolitri pe hectar pentru vinurile albe și de la 70 de hectolitri pe hectar pentru vinurile roșii și roze.

Documentul unic nu este afectat de această modificare.

12. Asamblarea

În ceea ce privește denumirea geografică complementară „Amboise”, datorită eliminării anumitor soiuri de struguri pentru vinurile roze, au fost create norme privind proporția în cadrul asamblării.

Documentul unic nu este afectat de această modificare.

13. Zaharuri fermentabile

În ceea ce privește denumirea geografică complementară „Amboise”, categoria vinurilor roze demiseci este eliminată ca urmare a lipsei de utilizare.

În ceea ce privește vinurile albe seci cu denumirea geografică complementară „Amboise”, conținutul de zaharuri fermentabile scade de la maximum 9 g pe litru la maximum 8 g pe litru.

Pentru vinurile albe demiseci cu denumirea geografică complementară „Amboise”, conținutul de zaharuri fermentabile scade de la minimum 9 grame pe litru la minimum 8 g pe litru.

În cazul vinurilor roze seci cu denumirea geografică complementară „Amboise”, conținutul de zaharuri fermentabile scade de la maximum 9 g pe litru la maximum 6 g pe litru.

Documentul unic nu este afectat de această modificare.

14. Îmbogățirea

În ceea ce privește denumirea geografică complementară „Amboise”, vinurile albe care prezintă un conținut de zaharuri fermentabile mai mare de 8 g pe litru sunt elaborate fără îmbogățire. Scopul acestei modificări este de a limita posibilitățile de îmbogățire.

În plus, pentru toate vinurile cu denumirea geografică complementară „Amboise”, îmbogățirea este limitată la 1 %.

Documentul unic nu este afectat de această modificare.

15. Capacitatea de vinificare

În ceea ce privește denumirea geografică complementară „Amboise”, dispoziția specifică referitoare la capacitatea de vinificare se elimină.

Documentul unic nu este afectat de această modificare.

16. Elevajul

În cazul vinurilor albe și roșii cu denumirea geografică complementară „Amboise”, perioada de elevaj se prelungește, de la cel puțin până la 31 decembrie, la data de 30 aprilie a anului care urmează recoltării.

Scopul acestei modificări este de a ține seama de practici și de faptul că, în prezent, vinurile roșii sunt obținute doar din soiul Côt, care este mai taninos și care are nevoie de o perioadă mai lungă de elevaj pentru a le permite taninurilor să dobândească suplețe. Extinderea duratei de maturare a vinurilor albe îmbunătățește calitatea gustativă a acestora.

Documentul unic nu este afectat de această modificare.

17. Presarea

În ceea ce privește denumirea geografică complementară „Amboise”, vinurile roze sunt elaborate de acum, în mod obligatoriu, prin tehnica presării directe înainte de fermentare, o tehnică ce contribuie la creșterea calității.

Documentul unic nu este afectat de această modificare.

18. Introducerea pe piață pentru consum

În ceea ce privește denumirea geografică complementară „Amboise”, dată fiind modificarea perioadei de elevaj, data punerii la dispoziție pentru consumatori este amânată până la 15 mai.

Documentul unic nu este afectat de această modificare.

19. Circulația între antrepozitarii autorizați

La capitolul 1 secțiunea IX punctul 5, se elimină litera (b), care se referă la data introducerii în circulație a vinurilor între antrepozitarii autorizați.

Documentul unic nu este afectat de această modificare.

20. Legătura cu arealul geografic

Pentru denumirea geografică complementară „Amboise”, ca urmare a modificării perioadei de elevaj, legătura cu originea a fost completată cu propozițiile „Elevajul vinurilor roșii conferă suplețe structurii lor tanice. În cazul vinurilor albe, elevajul consolidează complexitatea aromatică.”

Punctul 8 din documentul unic se modifică în consecință.

21. Măsură tranzitorie

Măsurile tranzitorii care au expirat au fost eliminate.

Documentul unic nu este afectat de această modificare.

22. Principalele puncte care trebuie controlate

Principalele puncte care trebuie controlate au fost revizuite pentru a simplifica redactarea acestora.

Documentul unic nu este afectat de această modificare.

23. Adresa

Adresa INAO din caietul de sarcini a fost actualizată.

Documentul unic nu este afectat de această modificare.

DOCUMENT UNIC

1. Denumirea produsului

Touraine

2. Tip de indicație geografică

DOP – Denumire de origine protejată

3. Categorii de produse vitivinicole

1. Vin

5. Vin spumant de calitate

4. Descrierea vinului (vinurilor)

Norme analitice

Aceste vinuri sunt vinuri liniștite albe, roșii, roze și vinuri spumante albe și roze. Vinurile liniștite albe, roșii și roze prezintă o tărie alcoolică naturală minimă în volume de 10 %.

Fiecare lot de vin îndeplinește, după ambalare, următoarele norme analitice:

— Vinurile albe și roze prezintă un conținut de zaharuri fermentabile (glucoză + fructoză) mai mic sau egal cu 4 grame pe litru și o aciditate totală mai mare de 3,5 grame pe litru, exprimată în acid tartric.

— Vinurile roșii prezintă un conținut de zaharuri fermentabile (glucoză + fructoză) mai mic sau egal cu 2 grame pe litru. În cazul vinurilor roșii, fermentația malolactică este finalizată. Conținutul de acid malic este mai mic sau egal cu 0,3 grame pe litru.

— Vinurile albe și roze elaborate fără îmbogățire și care prezintă o tărie alcoolică dobândită în volume de minimum 12,5 % au un conținut de zaharuri fermentabile (glucoză + fructoză) mai mic sau egal cu 6 grame pe litru. În acest caz, conținutul de aciditate totală nu este mai mic cu mai mult de 1 gram pe litru, exprimat în acid tartric, decât conținutul de zaharuri fermentabile (glucoză + fructoză).

După îmbogățire, vinurile nu depășesc următoarea tărie alcoolică totală în volume: 12,5 % pentru vinurile liniștite albe, roșii și roze și 13 % pentru vinurile spumante albe și roze (în cazul îmbogățirii mustului).

Pentru vinurile liniștite albe și roze, valorile pentru aciditatea volatilă și pentru dioxidul de sulf total sunt cele stabilite de reglementările comunitare. Pentru vinurile liniștite roșii, valorile pentru aciditatea volatilă, aciditatea totală și dioxidul de sulf total sunt cele stabilite de reglementările comunitare.

Pentru vinurile spumante roze și albe, valorile pentru aciditatea volatilă, aciditatea totală, dioxidul de sulf total și dioxidul de carbon sunt cele stabilite de reglementările comunitare.

Fiecare lot de vin neambalat care poate beneficia de mențiunea „primeur” sau „nouveau” prezintă o aciditate volatilă mai mică sau egală cu 10,2 miliechivalenți pe litru.

Vinurile care beneficiază de denumirea de origine controlată „Touraine” sunt vinuri care prezintă un gust rotund și note finale proaspete și bine echilibrate.

Caracteristici analitice generale Tăria alcoolică totală maximă (în % din volum) Tăria alcoolică dobândită minimă (în % din volum) Aciditatea totală minimă Aciditatea volatilă maximă (în miliechivalenți pe litru) Conținutul total maxim de dioxid de sulf (în miligrame pe litru)

Descriere

Vinurile albe, adesea de culoare auriu deschis, prezintă o gamă aromatică care poate varia de la note fructate care amintesc de citrice sau fructe exotice până la note florale care amintesc de flori albe. Aceste vinuri păstrează la final, în momentul degustării, o senzație de prospețime.

Vinurile roze se deschid spre arome delicate care amintesc de coacăze negre, fructe exotice sau citrice.

Vinurile roșii obținute din soiul de viță-de-vie Gamay N (vinuri care beneficiază de indicația „Gamay” sau vinuri care beneficiază de mențiunea „primeur” sau „nouveau”) prezintă frecvent o culoare vișinie și, în general, dezvăluie arome calde de fructe roșii mici pe taninuri catifelate. Aceste vinuri sunt echilibrate și îmbină lejeritatea cu finețea. Vinurile obținute din asamblări sau doar din soiul Cabernet Franc N, la vest de meridianul din Tours, sunt vinuri elegante și puternice, cu o bună structură tanică, a căror expresie aromatică este o combinație de fructe roșii și negre, pe culori care variază de la rubiniu închis la granat intens.

Vinurile spumante albe și roze sunt obținute pe o structură dominant acidă, care le conferă vinurilor întreaga sa prospețime și finețe. Această aciditate este însoțită de note fructate și, în timp, se poate afirma o aromă de brioșă.

5. Practici vitivinicole

a. Practici oenologice esențiale

— Pentru elaborarea vinurilor roze, se interzice utilizarea cărbunilor de uz oenologic, singuri sau în amestecuri, în cadrul preparatelor;

— În cazul vinurilor roșii, sunt autorizate tehnicile de îmbogățire prin sustragere, iar nivelul maxim de concentrație parțială în raport cu volumele utilizate este stabilit la 10 %;

— Vinurile spumante sunt elaborate exclusiv prin a doua fermentație în sticle;

— Vinurile nu depășesc, după îmbogățire, următoarea tărie alcoolică totală în volume: 12,5 % pentru vinurile liniștite albe, roșii și roze și 13 % pentru vinurile spumante albe și roze (în cazul îmbogățirii mustului).

În afara dispozițiilor menționate mai sus, vinurile trebuie să respecte, în ceea ce privește practicile oenologice, obligațiile prevăzute la nivelul Uniunii și în Codul rural și al pescuitului maritim.

Practica de cultivare

Vița-de-vie prezintă o densitate minimă de plantare de 4 500 de butuci pe hectar, cu o distanță maximă între rânduri de 2,1 metri. Distanța dintre butucii de pe același rând este mai mare sau egală cu 1 metru.

Vița-de-vie este tăiată conform următoarelor tehnici, cu maximum 11 ochi pe butuc:

— fie prin tăiere Guyot simplă, lăsându-se maximum 9 ochi pe coarda de rod pentru soiul de struguri Sauvignon B și 8 ochi pe coarda de rod pentru celelalte soiuri, și cel mult 2 cepuri de rod;

— fie prin tăiere cu două cordițe de rod purtând maximum 5 ochi;

— fie prin tăiere scurtă (conducere în evantai), lăsându-se maximum 2 ochi pe cep de rod;

— fie prin tăiere scurtă (conducere în „cordon de Royat”).

Indiferent de modalitatea de tăiere, vița-de-vie poate fi tăiată cu 2 ochi suplimentari pe butuc, cu condiția ca, în stadiul fenologic corespunzător unui număr de 11 sau 12 frunze, numărul de lăstari cu rod din anul respectiv pe butuc să fie de maximum 11.

b. Randamente maxime

Vinuri albe

72 de hectolitri la hectar

Vinuri roșii și roze

66 de hectolitri la hectar

Vinuri spumante

78 de hectolitri la hectar

6. Arealul geografic delimitat

Recoltarea strugurilor, vinificarea și elaborarea vinurilor, precum și recoltarea strugurilor, vinificarea, elaborarea, elevajul și ambalarea vinurilor spumante se realizează pe teritoriul următoarelor comune (listă întocmită pe baza Codului geografic oficial din 2018):

— - departamentul Indre-et-Loire: Amboise, Anché, Artannes-sur-Indre, Athée-sur-Cher, Avoine, Avon-les-Roches, Azay-le-Rideau, Azay-sur-Cher, Beaumont-en-Véron, Benais, Bléré, Bossay-sur-Claise, Bourgueil, Brizay, Candes-Saint-Martin, Cangey, Chambray-lès-Tours, Chançay, Chanceaux-sur-Choisille, La Chapelle-sur-Loire, Chargé, Cheillé, Chemillé-sur-Indrois, Chenonceaux, Chinon, Chisseaux, Chouzé-sur-Loire, Cinais, Cinq-Mars-la-Pile, Civray-de-Touraine, Coteaux-sur-Loire, Couziers, Cravant-les-Coteaux, La Croix-en-Touraine, Crouzilles, Dierre, Draché, Epeigné-les-Bois, Esvres, Fondettes, Francueil, Genillé, Huismes, L’Ile-Bouchard, Ingrandes-de Touraine, Joué-lès-Tours, Langeais (doar pe vechiul teritoriu comunal al localității Langeais, devenită comună de reședință), Larçay, Lémeré, Lerné, Lignières-de-Touraine, Ligré, Limeray, Lussault-sur-Loire, Luynes, Luzillé, Marçay, Montlouis-sur-Loire, Montreuil-en-Touraine, Mosnes, Nazelles-Négron, Neuillé-le-Lierre, Noizay, Panzoult, Parçay-Meslay, Pocé-sur-Cisse, Pont-de-Ruan, Razines, Restigné, Reugny, Rigny-Ussé, Rivarennes, Rivière, La Roche-Clermault, Rochecorbon, Saché, Saint-Avertin, Saint-Benoît-la-Forêt, Saint-Etienne-de-Chigny, Saint-Germain-sur-Vienne, Saint-Martin-le-Beau, Saint-Nicolas-de-Bourgueil, Saint-Ouen-les-Vignes, Saint-Règle, Sainte-Maure-de-Touraine, Savigny-en-Véron, Savonnières, Sazilly, Seuilly, Souvigny-de-Touraine, Tavant, Theneuil, Thilouze, Thizay, Tours, Vallères, Véretz, Vernou-sur-Brenne, Villaines-les-Rochers, Vouvray;

— departamentul Loir-et-Cher: Angé, Blois, Chailles, Châteauvieux, Châtillon-sur-Cher, Chaumont-sur-Loire, Chémery, Chissay-en-Touraine, Choussy, Contres, Couddes, Couffi, Faverolles-sur-Cher, Mareuil-sur-Cher, Méhers, Mesland, Meusnes, Monteaux, Monthou-sur-Bièvre, Monthou-sur-Cher, Montrichard Val de Cher, Noyers-sur-Cher, Oisly, Pontlevoy, Pouillé, Rilly-sur-Loire, Saint-Aignan, Saint-Georges-sur-Cher, Saint-Julien-de-Cheédon, Saint-Romain-sur-Cher, Sassay, Seigy, Soings-en-Sologne, Thenay, Thésée, Valaire, Valencisse (pentru teritoriul comunelor delegate Chambon-sur-Cisse și Molineuf) Vallières-les-Grandes, Valloire-sur-Cisse (pentru teritoriul comunei delegate Chouzy-sur-Cisse), Veuzain-sur-Loire (pentru teritoriul comunei delegate Onzain).

7. Soiurile principale de viță-de-vie

Orbois B

Sauvignon Gris G - Fié Gris

Sauvignon B - Sauvignon Blanc

Cabernet Franc N

Cabernet-Sauvignon N

Côt N - Malbec

Gamay N

Pinot Noir N

Grolleau N

Grolleau Gris G

Meunier N

Pineau d’Aunis N

Pinot Gris G

Chardonnay B

Chenin B

8. Descrierea legăturii (legăturilor)

a) Descrierea factorilor naturali care contribuie la legătură

Arealul geografic se prezintă sub forma unui platou ușor ondulat, în partea de sud-vest a bazinului parizian, și corespunde unei zone de confluență pe teritoriul căreia râurile Cher, Indre și Vienne se alătură fluviului Loara. Podgoria, care se întinde pe o distanță de aproximativ o sută de kilometri, este organizată de-a lungul văilor, cu excepția regiunii viticole Sologne, situată la est, a cărei podgorie se întinde pe un platou aflat între râurile Cher și Loara.

Arealele geografice ale denumirilor geografice complementare „Amboise” și „Mesland” sunt situate în centrul văilor care se înșiră, de la vest la est, de-a lungul regiunii Val de Loire, în timp ce arealul geografic al denumirii geografice complementare „Azay-le-Rideau” se învecinează cu valea râului Indre. Valea râului Cher adăpostește, în partea sa din aval, denumirea geografică complementară „Chenonceaux”, în timp ce „Oisly” ocupă platoul oriental situat între râurile Loara și Cher.

În general, altitudinea depășește rareori 100 de metri sau 120 de metri pe teritoriul celor 143 de comune care formează arealul geografic.

Vinurile provin de pe parcele care au făcut obiectul unei delimitări stricte și precise, inspirate de centrele istorice de producție. Printre aceste parcele se disting: - parcelele care prezintă soluri derivate din argilă cu silex, la care s-au adăugat nisipuri miocene, soluri denumite local „bournais perrucheux”, - parcelele care prezintă soluri dezvoltate pe argile cu silex sau „perruches” sau soluri argilo-calcaroase, pietroase, derivate din calcar, denumite local „aubuis”; acestea sunt soluri calde și permeabile, care se află pe primele pante sau „coaste” ale văilor; - parcelele care prezintă soluri tipice văilor, așezate pe terase formate din depuneri aluvionare vechi, cunoscute local sub denumirea de „graviers” (prundișuri).

Arealul geografic beneficiază de o climă oceanică, cu o atenuare clară a influenței acesteia de îndată ce se înaintează către partea de est a arealului geografic, în zona meridianului din Tours. Temperaturile și precipitațiile ilustrează această atenuare, înregistrându-se aproximativ 550 milimetri de precipitații în vest și până la 650 milimetri în est, precum și o mai mare amplitudine termică la est, semn al unei influențe oceanice degradate mai accentuate.

b) Descrierea factorilor umani care contribuie la legătură

Ruinele unei prese vechi, descoperite la Cheillé, aproape de Azay-le-Rideau, atestă cultivarea viței-de-vie în regiunea „Touraine” încă din secolul al II-lea. Sub influența bisericii, între secolul al VIII-lea și secolul al XII-lea, viticultura se află în plină expansiune.

Prezența Curții regale în Valea Loarei în secolul al XVI-lea (castelele de la Chambord, Chenonceau etc.) contribuie la o dezvoltare considerabilă a producției de vinuri de calitate, precum și la renumele anumitor plaiuri viticole („crus”). Producția se dezvoltă după promulgarea Edictului celor 20 de leghe, prin care se interzicea producția viticolă în jurul capitalei, și își fac apariția soiurile „Gamay”, originare din regiunea Lyon.

Căi naturale de circulație, râurile Loara și Cher au încurajat în mod spontan inițierea, dezvoltarea și exportul producției din arealul geografic. Cele mai bune vinuri sunt comercializate în principal în Olanda și Anglia, prin intermediul barierei vamale Ingrandes-sur-Loire, aflate în apropierea orașului Nantes. Aceste vinuri de calitate au fost denumite, în acea epocă, „vinurile mării”, datorită adecvării lor pentru transport.

În secolul al XVIII-lea, se dezvoltă o podgorie în valea inferioară a râului Cher, în jurul orașelor Bléré, Thésée, Montrichard și Chenonceaux. O descriere a soiurilor de viță-de-vie din acest sector este realizată cu ocazia anchetei agricole din anul XII (1804). În lucrarea „Tableau du plan de vigne le plus propagé sur les côtes du Cher”, soiul „Côt” este prezentat ca fiind soiul principal, „cel mai răspândit pe coasta râului Cher cu expunere sudică, care produce un vin de calitatea întâi”.

În 1845, contele ODART menționează, de asemenea, în lucrarea sa „Ampélographie” soiul Côt N ca fiind „soiul cel mai cultivat pe malurile râurilor Cher și Lot”. Jules GUYOT, în 1860, întotdeauna foarte precis în descrierile sale, menționează: „Bretonul (Cabernet Franc N) își are centrul principal în Bourgueil, între Chinon și Saumur, unde stă la baza unor vinuri excelente; însă acesta dispare spre estul regiunii, unde soiurile Côt, Chardenet, Pinot Noir, Beurot și Meunier (...) domină în Loir-et-Cher...”.

După criza filoxerei, podgoria „Touraine” este reconstituită cu soiuri de viță-de-vie derivate în special din noi soiuri altoite, cum ar fi soiurile Gamay N și Sauvignon B. Arealul geografic se construiește atunci treptat, integrând sectoare vitivinicole cu potențial ridicat de calitate și, cu puțin timp înainte de începutul celui de al Doilea Război Mondial, în anul 1939, este recunoscută denumirea de origine controlată „Coteaux de Touraine”.

În 1953, denumirea „Touraine” a fost adoptată definitiv, cu posibilitatea de a completa acest nume cu denumirea geografică complementară „Azay-le-Rideau”, pentru un mic sector din valea râului Indre.

În 1955, sunt recunoscute denumirile geografice complementare „Amboise” și „Mesland”. Acestea se concentrează asupra a două sectoare ale căror soiuri de viță-de-vie au rămas tradiționale, în special Chenin B.

Podgoria acoperea la acel moment o suprafață de 8 000 de hectare, iar producătorii, grupați în cadrul a cinci cooperative vinicole, dezvoltă producția de vinuri provenite din soiurile Sauvignon B și Gamay N, care dobândesc o reputație solidă în sectorul serviciilor de alimentație publică, sub denumirile comune „Sauvignon de Touraine” și „Gamay de Touraine”.

Începând din 1985, conștienți de potențialul teritoriului lor și al soiurilor lor de viță-de-vie, producătorii din valea râului Cher introduc soiurile Côt N și Sauvignon B pe parcelele de pe primele „coaste”, în timp ce producătorii din regiunea viticolă Sologne plantează cu predilecție soiul Sauvignon B pe parcelele cu soluri nisipoase.

Această activitate de căutare a autenticității se va concretiza în recunoașterea denumirilor geografice complementare „Chenonceaux” pentru vinurile albe și roșii de pe coastele râului Cher și „Oisly” pentru vinurile albe din regiunea viticolă Sologne.

În 2009, podgoria acoperă o suprafață de 4 500 de hectare, cultivate de aproximativ 800 de producători. Se produc aproximativ 260 000 de hectolitri de vin, din care peste 60 % sunt vinuri albe. Vinuri liniștite: vinurile care beneficiază de denumirea de origine controlată „Touraine” prezintă un gust rotund și note finale proaspete și bine echilibrate.

Vinurile albe, adesea de culoare auriu deschis, prezintă o gamă aromatică care poate varia de la note fructate care amintesc de citrice sau fructe exotice până la note florale care amintesc de flori albe. Aceste vinuri păstrează la final, în momentul degustării, o senzație de prospețime.

Vinurile roze se deschid spre arome delicate care amintesc de coacăze negre, fructe exotice sau citrice. Aceste vinuri roze pot beneficia de mențiunea „primeur” sau „nouveau” și, prin urmare, sunt produse pentru a fi consumate rapid, în lunile care urmează elaborării lor.

Vinurile roșii obținute din soiul Gamay N (vinuri care beneficiază de indicația „Gamay” sau vinuri care beneficiază de mențiunea „primeur” sau „nouveau”) prezintă frecvent o culoare vișinie și, în general, dezvăluie arome calde de fructe roșii mici pe taninuri catifelate. Aceste vinuri sunt echilibrate și îmbină lejeritatea cu finețea. Vinurile obținute din asamblări sau doar din soiul Cabernet Franc N, la vest de meridianul din Tours, sunt vinuri elegante și puternice, cu o bună structură tanică, a căror expresie aromatică este o combinație de fructe roșii și negre, pe culori care variază de la rubiniu închis la grenat profund.

Vinuri spumante: vinurile spumante albe și roze sunt elaborate pe o structură dominant acidă, care le conferă vinurilor întreaga sa prospețime și finețe. Această aciditate este însoțită de note fructate și, în timp, se poate afirma o aromă de brioșă. Vinuri liniștite: rețeaua hidrografică importantă, alcătuită din râurile Loara, Vienne, Cher și Indre, a modelat de-a lungul timpului un platou deluros format din roci moi datând din era terțiară și secundară. Sub influența bisericii, în Evul Mediu, oamenii au introdus podgoria de-a lungul coastelor respective și pe marginile platoului.

Această apropiere față de cursurile de apă constituie deja, în perioada Renașterii, un atu important, care favorizează exportul vinurilor de „Touraine”. Astfel, caracterul permanent al barierei vamale Ingrandes-sur-Loire, de unde vinurile sunt exportate către Olanda, precum și aplicarea Edictului celor douăzeci de leghe în anul 1577 conturează podgoria din regiune și promovează o producție de calitate. Sub influența climei, în partea vestică a arealului geografic sunt cultivate cu predilecție soiurile de viță-de-vie Chenin B și Cabernet Franc N, în timp ce soiurile de viță-de-vie Sauvignon B, Côt N și Gamay N sunt privilegiate în partea estică a arealului geografic. Meridianul din Tours marchează această limită climatică naturală. Soiurile de viță-de-vie s-au impus în mod natural în această diversitate de condiții viticole oferite producătorilor.

Respectând uzanțele, arealul parcelat delimitat pentru recoltarea strugurilor ia în considerare doar parcelele cu soluri drenante, dezvoltate în principal pe formațiuni din Turonian și Senonian. Argila cu silex, bogată în pietre silicate, acoperă în cea mai mare parte solurile din văile intermediare. Acest silex, în cantitate mare la suprafață, joacă prin urmare un rol important în timpul coacerii strugurilor, prin creșterea nivelului de schimburi termice din sol. Aceste condiții contribuie în mare parte la calitatea vinurilor albe și a vinurilor roșii. Soiul de struguri Sauvignon B este potrivit în special pe parcelele care prezintă soluri „perruches” și „aubuis”. Acest soi găsește în astfel de soluri condițiile esențiale pentru o maturitate constantă, de-a lungul anilor. Vinurile obținute din acest soi prezintă, pe aceste soluri și în acest climat, un caracter proaspăt și original. În anul 2009, ele au reprezentat 2/3 din producția aferentă denumirii de origine controlate. Soiul Gamay N, soi negru din perioada de reconstrucție care a urmat crizei filoxerice, se află predominant pe parcelele cu soluri „din argilă cu silex”, iar vinurile obținute din acest soi sunt fructate și alerte.

Vinurile roșii din partea de est a meridianului din Tours sunt structurate în jurul soiului Côt N, în timp ce soiul Cabernet Franc N se impune în partea de vest a meridianului respectiv. Aceste vinuri prezintă o bună structură tanică.

În cadrul arealului geografic al denumirii de origine controlate „Touraine” și exprimând diversitatea mediilor naturale, sunt recunoscute 5 denumiri geografice complementare, cu norme de producție mai restrictive.

„Amboise”

Platoul din cretă moale prezintă un relief destul de marcat, cu o altitudine cuprinsă între 80 și 100 de metri. Diversitatea situațiilor geo-pedologice a oferit producătorilor posibilitatea de a găsi, pentru fiecare dintre soiurile care s-au impus, condițiile optime de exprimare a acestora. Vinurile roze sunt vinuri fructate și proaspete, vinurile roșii, care prezintă o bună structură tanică, au o expresie aromatică destul de intensă, evocând în principal note de fructe roșii, iar vinurile albe sunt în general seci, însă uneori pot conține zaharuri fermentabile și pot fi clasificate ca „demi-sec”, „moelleux” sau „doux”. Elevajul vinurilor roșii conferă suplețe structurii lor tanice. În cazul vinurilor albe, elevajul sporește complexitatea aromatică.

„Azay-le-Rideau”

Datorită poziționării sale între valea Loarei și cea a râului Indre, podgoria beneficiază de o climă temperată. Soiurile Ggrolleau N și Chenin B domină colinele și terasele nisipos-pietroase, în beneficiul producției de vinuri albe elegante și proaspete și de vinuri roze fructate. În mod tradițional, vinurile roze sunt produse obligatoriu prin tehnica presării directe înainte de fermentare, pentru a se obține notele fructate. Vinurile albe care uneori pot conține zaharuri fermentabile sunt elegante și minerale.

„Chenonceaux”

Arealul geografic se întinde pe coastele de pe ambele maluri ale râului Cher. Soiurile de viță-de-vie sunt plantate pe parcele cu soluri marcate de prezența importantă a silexului. Vinul alb are o expresie aromatică în general intensă, dezvăluind arome florale (păducel, salcâm etc.) și note mai fructate (citrice, fructe uscate etc.). Elevajul, cel puțin până la data de 30 aprilie a anului următor anului de recoltă, permite asigurarea rotunjimii și a fineței. Vinurile roșii prezintă o bună structură tanică. Expresia lor aromatică este destul de intensă, evocând în special note de fructe roșii. Elevajul, cel puțin până la data de 31 august a anului următor anului de recoltă, permite obținerea unui vin cu arome complexe și taninuri rotunde și catifelate.

„Mesland”

Arealul geografic, situat în partea de nord-est a arealului geografic al denumirii de origine protejată „Touraine”, corespunde unei margini a platoului cu vedere la fluviul Loara. Aici, solurile sunt unite de prezența silexului și a nisipurilor miocene. Variațiile de temperatură și localizarea geografică sunt ideale pentru soiurile de struguri timpurii. Vinurile roșii și roze, obținute, în principal, din soiul de struguri Gamay N, exprimă arome concentrate de fructe roșii mici. Vinurile albe, care pot conține uneori zaharuri fermentabile, au o expresie aromatică complexă, dezvăluind arome florale (păducel, tei, verbină etc.) și note mai fructate (citrice, pere etc.). Degustarea se încheie deseori cu o senzație de prospețime.

„Oisly”.

Situată în centrul regiunii viticole Sologne, această podgorie produce vinuri albe seci dintr-un singur soi de struguri, Sauvignon B, care își exprimă întreg potențialul pe solurile nisipoase și pietroase continentale și pe așa-numitele formațiuni „din Sologne” alcătuite din nisip, argile și falun. Clima arealului geografice se caracterizează în principal prin sezonul sub-uscat cel mai pronunțat din regiunea Touraine. Acest mediu natural oferă vinurilor prospețime marcată de arome fine și delicate, care amintesc de citrice și flori albe. Elevajul, cel puțin până la data de 30 aprilie a anului următor anului de recoltă, permite vinurilor să devină mai complexe.

„Touraine”, moștenitoarea podgoriilor și a văilor cântate de regi, este în continuare una dintre bijuteriile podgoriilor nordice, iar peisajele sale culturale vii, păstrate prin exploatarea seculară a viței-de-vie, au contribuit la înscrierea Văii Loarei în patrimoniul istoric al UNESCO.

Vinuri spumante

Producția de vinuri spumante se înscrie în contextul descris mai sus. Constatând că vinurile îmbuteliate în pivnițe aveau uneori tendința să fermenteze din nou, producătorii din Touraine și-au dorit să stăpânească acest proces și să valorifice aceste vinuri spumante în mod natural. Astfel, începând cu secolul al XIX-lea, au apărut vinurile „pétillants” oferite consumatorului. Prezența pivnițelor săpate în tuf a constituit atunci un factor favorabil dezvoltării producției acestor vinuri, care necesită spații de depozitare și de manipulare de dimensiuni mari și cu temperatură moderată.

Ca urmare a experienței dobândite timp de mai bine de un secol, producătorii de vinuri spumante posedă în prezent cunoștințe pe care le stăpânesc perfect și care se reflectă în compoziția cuvée-urilor. Originalitatea teritorială a vinurilor albe se datorează obligației ca soiul de viță-de-vie Chenin B sau Orbois B să fie prezent în proporție de 60 %. Maturarea îndelungată „sur lattes” contribuie la dezvoltarea aromelor de brioșe și a complexității vinurilor.

9. Alte condiții esențiale (ambalarea, etichetarea, alte cerințe)

Zona situată în imediata vecinătate

Cadrul juridic:

Legislația națională

Tipul condiției suplimentare:

Derogare privind producerea în arealul geografic delimitat

Descrierea condiției:

Zona situată în imediata vecinătate, definită prin derogare pentru vinificarea și elaborarea vinurilor, precum și pentru vinificarea, elevajul și ambalarea vinurilor spumante, este constituit din teritoriul următoarelor comune (listă întocmită pe baza Codului geografic oficial din 2018):

— departamentul Indre: Faverolles-en-Berry, Fontguenand, Lye, La Vernelle, Veuil, Villentrois;

— departamentul Indre-et-Loire: Bréhémont, La Chapelle-aux-Naux, Chaveignes, Chezelles, Crissay-sur-Manse;

— departamentul Loir-et-Cher: Candé-sur-Beuvron, Cheverny, Cormeray, Feings, Fougères-sur-Bièvre, Fresnes, Les Montils, Mont-près-Chambord, Ouchamps, Sambin, Selles-sur-Cher;

— departamentul Maine-et-Loire: Brain-sur-Allonnes, Montsoreau.

Cadrul juridic:

Legislația națională

Tipul condiției suplimentare:

Dispoziții complementare referitoare la etichetare

Descrierea condiției:

— Denumirea de origine controlată trebuie să fie în mod obligatoriu urmată de indicația „gamay” în conformitate cu dispozițiile din caietul de sarcini.

— Denumirea de origine controlată poate fi completată cu una dintre următoarele denumiri geografice complementare, în conformitate cu dispozițiile stabilite în caietul de sarcini: „Amboise”, „Azay-le-Rideau”, „Chenonceaux”, „Mesland”, „Oisly”.

— Denumirea de origine controlată poate fi completată cu mențiunea „primeur” sau „nouveau”, în conformitate cu dispozițiile stabilite în caietul de sarcini.

— Toate mențiunile facultative a căror utilizare, în temeiul dispozițiilor Uniunii, poate fi reglementată de statele membre sunt înscrise pe etichete cu caractere ale căror dimensiuni nu depășesc, nici în înălțime, nici în lățime, dublul dimensiunilor caracterelor cu care este scrisă denumirea de origine controlată.

— Dimensiunile caracterelor utilizate pentru denumirea geografică „Val de Loire” nu depășesc, nici în înălțime, nici în lățime, două treimi din dimensiunile caracterelor care alcătuiesc denumirea de origine controlată.

Denumiri geografice complementare

Cadrul juridic:

Legislația națională

Tipul condiției suplimentare:

Dispoziții complementare referitoare la etichetare

Descrierea condiției:

— Denumirile geografice complementare „Amboise”, „Azay-le-Rideau” sau „Mesland” se înscriu în mod obligatoriu după denumirea de origine controlată, cu caractere ale căror dimensiuni nu depășesc, nici în înălțime, nici în lățime, dimensiunile caracterelor cu care este scrisă denumirea de origine controlată.

— Denumirile geografice suplimentare „Chenonceaux” sau „Oisly” sunt înscrise în mod obligatoriu sub denumirea de origine controlată, cu caractere ale căror dimensiuni nu depășesc, nici în înălțime, nici în lățime, dimensiunile caracterelor cu care este scrisă denumirea de origine controlată.

— Vinurile albe cu denumirile geografice complementare „Amboise”, „Mesland” sau „Azay-le-Rideau” trebuie să prezinte în mod obligatoriu pe etichetă mențiunea „demi-sec”, în conformitate cu normele analitice stabilite pentru această mențiune în prezentul caiet de sarcini, și mențiunea „moelleux” sau „doux”, corespunzătoare conținutului de zaharuri fermentabile (glucoză și fructoză) prezent în vin, astfel cum este definit de reglementările Uniunii.

Etichetarea

Cadrul juridic:

Legislația națională

Tipul condiției suplimentare:

Dispoziții complementare referitoare la etichetare

Descrierea condiției:

— Vinurile roze care beneficiază de denumirea geografică complementară „Mesland” trebuie să prezinte în mod obligatoriu pe etichetă mențiunea „demi-sec”, în conformitate cu normele analitice stabilite pentru această mențiune în prezentul caiet de sarcini, și mențiunea „moelleux” sau „doux”, corespunzătoare conținutului de zaharuri fermentabile (glucoză și fructoză) prezent în vin, astfel cum este definit de reglementările Uniunii.

— Vinurile care pot să beneficieze de mențiunea „primeur” sau „nouveau” trebuie prezentate în mod obligatoriu cu indicarea anului de recoltă.

— Pe etichetele vinurilor cu denumire de origine controlată poate figura numele unei unități geografice mai mici, cu condiția: — să fie vorba despre un loc înscris în cadastru; — ca acest loc să figureze în declarația de recoltă.

— Indicația „gamay” este înscrisă imediat sub denumirea de origine controlată, cu caractere ale căror dimensiuni sunt mai mari sau egale, atât în înălțime, cât și în lățime, cu două treimi din dimensiunile caracterelor cu care este scrisă denumirea de origine controlată și cel mult egale cu acestea.

Link către caietul de sarcini

https://info.agriculture.gouv.fr/gedei/site/bo-agri/document_administratif-5f8c6cbf-bad9-4bba-9f9e-c780f349dfaf

(1) JO L 9, 11.1.2019, p. 2.